钦定古今图书集成/理学汇编/文学典/第049卷 > 谢偃
## 钦定古今图书集成/理学汇编/文学典/第049卷 > 谢偃

按《唐书文艺传》：“谢偃，卫州卫人，本姓直勒氏。祖孝政，
仕北齐为散骑常侍，改姓谢。偃在隋为散从正员郎。
贞观初，应诏对策高第，历高陵主簿。太宗幸东都方
谷、洛、怀洛阳宫，诏求直言。偃上书陈得失，帝称善，引
为弘文馆直学士，迁魏王府功曹。尝为《尘》《影贼》二篇，
帝美其文，召见，欲偃作赋。先为序一篇，颇言天下乂”
安、功德茂盛意，授偃使赋。偃缘帝指，名篇曰《述圣》，帝
悦，赐帛数十。初，帝即位，直中书省，张蕴古上《大宝箴》，
讽帝以民畏而未怀，其辞挺切，擢大理丞。偃又献《惟
皇诫德赋》，其序大略言：“治忘乱，安忘危，逸忘劳，得忘
失，四者人主莫不然。桀以瑶台为丽，而不悟南巢之
祸；殷辛以象箸为华，而不知牧野之败。是以圣人处
宫室则思前王所以亡，朝万国则思己所以尊，巡府
库则思今所以得，视功臣则思其辅佐之始，见名将
则思用力之初，如此则人无易心，天下何患乎不化
哉！”旦行之尧舜，暮失之桀纣，岂异人哉！其赋盖规帝
成功，而自处至难云。又撰《玉谍真纪》，以劝封禅。时李
百药工诗，而偃善赋，时人称“李诗谢赋。”府废，终湘潭
令。

按《旧唐书文苑传》：偃又献《惟皇诫德赋》以申讽，曰：“臣
闻理忘乱，安忘危，逸忘劳，得忘失，此四者，人君莫不
皆然。是以夏桀以瑶台璇室为丽，而不悟鸣条、南巢
之祸；殷辛以象箸玉杯为华，而不知牧野、白旗之败。
故当其盛也，谓四海为己力；及其衰焉，乃匹夫之不
制；当其信也，谓天下为无危，及其疑也，则顾盼皆仇
敌。”是知必有其德，则诚结戎夷，化行荒裔。苟失其度，
则变生骨肉，衅起腹心矣。是以为人主者，不可忘初。
处殿堂则思前主之所以亡，朝万国则思今己之所
以贵，巡府库则思今己之所以得，视功臣则思其为
己之始，见名将则思其用力之初。己苟弗忘旧，则人
无易心，则何患乎天下之不化？故旦“行之则为尧舜，
暮失之则为桀纣，岂异人哉？”其词曰：“周坟籍以迁观，
总宇宙而一窥，结绳往而莫纪，书契崇而可知，惟皇
王之迭代，信步骤之恒规，莫不虑失者常得，怀安者
必危。是以战战栗栗，日慎一日，守约守俭，去奢去逸，
外无荒禽，内无荒色，唯贤是授，唯人斯恤，则三皇不
足六，五帝不足十。若”夫恃圣骄力，狼戾倔强，忠良是
弃，谄佞斯奖。构崇台以造天，穿深池而绝瓖。厚赋重
敛，积宝藏镪，无罪加刑，有功不赏，则夏桀可二，殷辛
易两。在危所恃，居安勿忘。功臣无逐，故人无放。放故
者亡，逐功者丧。四海岌岌，九土漫漫，覆之甚易，存之
实难。是以一人有悦，万国同欢；一人失所，兆庶俱残。
喜则“隆冬可热，怒则盛夏成寒。一动而八表乱，一言
而天下安。”举君过者曰忠，述主美者为佞。苟承颜以
顺旨，必蔽视而称圣。故使曲者乱直，邪者疑正，改华
服以就胡，变雅音而入郑。虽往古之轨躅，亦当今之
龟镜。崔嵬龙殿，赫奕凤门，苞四海以称主，冠天下而
独尊。既兄日而姊月，亦父干而母坤。视则金翠溢目，
听则丝竹盈耳。信赏罚之在躬，实荣辱之由己。语羲
皇而《易》匹，言尧舜之可拟。骄志自壮而生，侈心因兹
而起。常惧覆而惧亡，必思足而思止。勿忘潜龙之初，
当怀布衣之始。在位称宝，居器曰神。钟鼓庭设，玉帛
阶陈。得必有兆，失必有因。一替一立，或周或秦。既承
前代，当思后人。唯德可以久，“天道无常亲。”